Bus- og togpassagerer kan igen regne med at kunne bruge deres rejsekort fra klokken 15 fredag eftermiddag, oplyser den administrerende direktør i Rejsekort, Bjørn Wahlsten. - De fleste togstationer inklusiv metroen vil være opdateret inden klokken 15. Det gælder også busserne, hvis de har været forbi garagen, siger Bjørn Wahlsten. Enkelte buslinjer er dog først klar lørdag. Dermed er det slut med gratis ture for kortholdere i denne omgang. Systemet bag rejsekort gik ned efter en opdatering natten til fredag. Ved en fejl blev systemet udsat for en forkert opdatering, og det betyder, at passagerne i bus, tog og den københavnske metro ikke kan tjekke hverken ind eller ud med deres rejsekort. Ifølge Bjørn Wahlsten er den rigtige opdatering ved at blive kørt igennem systemet, og ifølge tidsplanen er rejsekortet altså klar igen fredag eftermiddag.
Rejsekortet virker igen fra fredag klokken 15 efter mange timers nedbrud, lover Rejsekort.